ཐང་སྐུའི་རྒྱབ་ཡིག་སོགས་ཀྱི་སྐོར།
༄༅།  ། ཐང་སྐུའི་རྒྱབ་ཡིག་སོགས་ཀྱི་སྐོར།  ༄༅༅།  ། ཕུར་བུ་ལྕོག་བྱམས་མགོན་བླ་མའི་ཐང་སྐུའི་རྒྱབ་ཡིག་ཏུ།  ཨོཾ་སྭསྟི།  སེམས་གདོད་ནས་དག་པའི་སྟོང་པ་ཉིད།  ། དེ་ཚོགས་གཉིས་རྒྱ་མཚོས་སྦྱངས་སྦྱངས་པས།  ། དོན་དག་པ་གཉིས་ཀྱི་ངོ་བོ་ཉིད།  ། དཔལ་ཡོན་ཏན་མཐའ་དག་རབ་ཏུ་རྫོགས།  ། མགོན་ཁྱོད་ཀྱི་ཆོས་དབྱིངས་ཟད་མེད་སྐུ།  ། བདག་སེམས་ཅན་སེམས་ཀྱི་ཆོས་ཉིད་གཉིས།  ། གཞི་སྐྱེ་མེད་མཁའ་འདྲར་དབྱེར་མ་མཆིས།  ། དབྱིངས་ཡེ་ཤེས་ངང་དུ་མཉམ་པ་ཉིད།  ། ཡོངས་ཐ་སྙད་སྣང་བར་ཅིར་ཡང་བཀྲ།  ། མཆོག་མི་འགྱུར་བདེ་ཆེན་ཡངས་པའི་ཀློང་།  ། མགོན་ཐུགས་རྗེ་བསྐུལ་བའི་ངང་ཚུལ་དུ།  ། སྐུའི་སྣང་བརྙན་གསལ་བར་བཞེངས་ལགས་ན།  ། འཁོར་རྒྱལ་བ་རྒྱལ་སྲས་སྲུང་མའི་ཚོགས།  ། ཞིང་ཀུན་གྱི་རྡུལ་ཕྲན་གྲངས་མཚུངས་པར།  ། རྗེ་བླ་མའི་སྐུ་ལ་བསྐོར་ཞིང་བྱོན།  ། གནས་འདི་རུ་གཤེགས་ལ་རྟེན་འདིར་བཞུགས།  ། གདན་འདི་རུ་འཛོམ་ལ་བྱིན་གྱིས་རློབས།  ། ཡབ་ཁྱོད་ཀྱི་སྐུ་གསུང་ཐུགས་དག་དང་།  ། བདག་འཁོར་བཅས་ལུས་ངག་ཡིད་གསུམ་པོ།  ། ཆུར་ཆུ་བཞག་བཞིན་དུ་བྱིན་གྱིས་རློབས།  ། སྔོན་ཐོག་མ་མེད་ནས་བཟུང་འཛིན་དབང་།  ། དགྲ་ཆགས་སྡང་གདོན་གྱིས་གཙེས་པ་ཡིས།  ། ལས་ངན་པའི་བག་ཆགས་བསགས་བསགས་པ།  ། དེང་ཐུགས་རྗེའི་ཁྲུས་ཀྱིས་སྦྱང་དུ་གསོལ།  ། མགོན་དགེ་བའི་བཤེས་ཀྱི་བྱིན་རླབས་ཆུས།  ། གཞི་འོད་གསལ་སེམས་ཀྱི་ཁམས་བརླན་པས།  ། ཆེས་ཕྲ་བའི་རྣམ་དཀར་ས་བོན་དག། ( ༡༧༩ )ཡོངས་སྨིན་པའི་དགེ་ཚོགས་གཞི་ལམ་འབྲས།  ། རྗེ་བླ་མ་མཉེས་པའི་མཆོད་པར་འབུལ།  ། ད་ཕྱིན་ཆད་བདག་སོགས་འཁོར་བཅས་ཀུན།  ། ཕ་དྲིན་ཅན་ཁྱོད་ཀྱི་བྲན་དུ་འབུལ།  ། ལུས་ལོངས་སྤྱོད་དགེ་ཚོགས་བྱ་བ་ཀུན།  ། ཕ་དྲིན་ཆེན་ཁྱོད་ཀྱི་བདག་གིར་བཞེས།  ། དུས་འདི་ནས་བྱང་ཆུབ་སྙིང་པོའི་བར།  ། ངེད་འཁོར་བཅས་སྙིང་གི་དབུས་བཞུགས་ལ།  ། ལས་བྱ་བ་སྐྱིད་སྡུག་ལེགས་ཉེས་ཀུན།  ། གཞན་ཕན་བདེར་འགྱུར་བར་བྱིན་གྱིས་རློབས།  ། སྐྱབས་དཀོན་མཆོག་གསུམ་གྱི་བདེན་མཐུ་དང་།  ། ཚོགས་དུས་གསུམ་བསགས་པའི་དགེ་བའི་མཐུས།  ། ལམ་མ་ནོར་སྟོན་པའི་བླ་མ་རྣམས།  ། ཞབས་ཡུན་རིང་བརྟན་ཞིང་འཕྲིན་ལས་རྒྱས།  ། རྗེ་བློ་བཟང་རྒྱལ་བའི་བསྟན་པ་དར།  ། ཆོས་བསླབ་གསུམ་འཛིན་པས་ས་སྟེང་ཁྱབ།  ། ཡོངས་སྐྱེ་འགྲོ་མ་ལུས་དགེ་བར་སྤྱོད།  ། ཞིང་དག་པ་འབའ་ཞིག་སྤྱོད་གྱུར་ཅིག། ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། །  ། ། ༈ཐུབ་དབང་སྐུ་ཐང་ལ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཏདྱ་ཐཱ།  ཨོཾ་མུ་ནི་མུ་ནི་མ་ཧཱ་མུ་ནི་ཤཱཀྱ་མུ་ནི་ཡེ་སྭཱ་ཧཱ།  སྲིད་གསུམ་མི་རྟག་སྟོན་ཀའི་སྤྲིན་དང་འདྲ།  ། འགྲོ་བའི་སྐྱེ་འཆི་གར་ལ་བལྟ་དང་མཚུངས།  ། འགྲོ་བའི་ཚེ་འགྲོ་སྲོག་ནམ་མཁའི་གློག་འདྲ་སྟེ།  ། རི་གཟར་འབབ་ཆུ་བཞིན་དུ་མྱུར་མགྱོགས་འགྲོ།  ། བཟོད་པ་དཀའ་ཐུབ་དམ་པ་བཟོད་པ་ནི།  ། མྱ་ངན་འདས་པ་མཆོག་ཅེས་སངས་རྒྱས་གསུངས།  ། རབ་ཏུ་བྱུང་བ་གཞན་ལ་གནོད་པ་དང་།  ། གཞན་ལ་འཚེ་བ་དགེ་སྦྱོང་མ་ཡིན་ནོ།  ། བཅོམ་ལྡན་སྙིང་རྗེའི་ཆ་ཤས་ཡོངས་རྫོགས་པའི།  ། ཟླ་བ་སྐྱེ་འགྲོའི་ནམ་མཁར་ཡོངས་ཤར་ཚེ།  ། ཀུན་ཉོན་མུན་བཅོམ་བློ་གྲོས་སྣང་བ་བཞིན།  ། བྲིས་སྐུའི་དགེ་བ་ཡིས་ཀྱང་དེ་བཞིན་ཤོག། ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ།  ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ།  ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། །  ། ། ༈བླ་མ་མཆོད་པའི་སྐུ་ཐང་ལ།  ཨོཾ་ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཨོཾ་ཨཱཿབཛྲ་དྷྲིཀ་ཧཱུཾ་ཧཱུཾ།  ཨོཾ་ཨཱཿསྤར་ཤ་བཛྲ་ཁཾ་ཧཱུཾ།  ཏདྱ་ཐཱ།  ཨོཾ་མུ་ནི་མུ་ནི་མ་ཧཱ་མུ་ནི་ཤཱཀྱ་མུ་ནི་ཡེ་སྭཱ་ཧཱ།  ཨོཾ་ཨཱཿགུ་རུ་ཝཀྟྲིན་མཻ་ཏྲི་སིདྡྷི་ཧཱུཾ་ཧཱུཾ།  དངོས་གྲུབ་ཀུན་འབྱུང་ཐུབ་དབང་རྡོ་རྗེ་འཆང་།  ། དམིགས་མེད་བརྩེ་བའི་གཏེར་ཆེན་སྤྱན་རས་གཟིགས།  ། དྲི་མེད་མཁྱེན་པའི་དབང་པོ་འཇམ་པའི་དབྱངས།  ། བདུད་དཔུང་མ་ལུས་འཇོམས་མཛད་གསང་བའི་བདག། གངས་ཅན་མཁས་པའི་གཙུག་རྒྱན་བློ་བཟང་གྲགས།  ། སྐྱབས་གསུམ་ཀུན་འདུས་བླ་མ་སངས་རྒྱས་ལ།  ། སྒོ་གསུམ་གུས་པའི་སྒོ་ནས་གསོལ་བ་འདེབས།  ། རང་གཞན་སྨིན་ཅིང་གྲོལ་བར་བྱིན་གྱིས་རློབས།  ། མཆོག་དང་ཐུན་མོང་དངོས་གྲུབ་སྩལ་དུ་གསོལ།  ། བླ་མའི་བྲིས་སྐུ་བཞེངས་པ་ཡིས།  ། བླ་མ་སྙིང་ལ་ཞུགས་པ་དང་།  ། བླ་མའི་ཡོན་ཏན་ཇི་སྙེད་པ།  ། བླ་མ་ཉིད་བཞིན་འཕེལ་བར་ཤོག། བཟོད་པ་དཀའ་ཐུབ་དམ་པ་བཟོད་པ་ནི།  ། མྱ་ངན་འདས་པ་མཆོག་ཅེས་སངས་རྒྱས་གསུངས།  ། རབ་ཏུ་བྱུང་བ་གཞན་ལ་གནོད་པ་དང་།  ། གཞན་ལ་འཚེ་བ་དགེ་སྦྱོང་མ་ཡིན་ནོ།  ། ཡེ་དྷརྨཱ་ཧེ་( ༡༨༠ )ཏུ་པྲ་བྷ་ཝཱ་ཧེ་ཏུནྟི་ཥཱནྟ་ཐཱ་ག་ཏོ་ཧྱ་བ་དཏ།  ཏེ་ཥཱནྩ་ཡོ་ནི་རོ་དྷ་ཨེ་ཝཾ་བ་དཱི་མ་ཧཱ་ཤྲ་མ་ཎ།  ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ།  ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ།  ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། །  ། ། ༈ན་མོ་བླ་མ་ལྷ་དང་དཀོན་མཆོག་གསུམ།  ། དལ་བ་རྙེད་དཀའ་མི་སྡོད་འཆི་བའི་བློ།  ། དད་དང་ངེས་འབྱུང་བྱང་སེམས་ཡང་དག་ལྟ།  ། དབང་དང་དམ་སྡོམ་རིམ་གཉིས་ཟུང་འཇུག་ཀུན།  ། སྐྱེ་འགྲོ་ཡོངས་ལ་མྱུར་བར་བྱིན་གྱིས་རློབས།  ། བུད་དྷ་དེ་ཤ་པྲ་ས་ར་ཏུ་ཀུ་རུ་མི།  ཏིཥྛ་བཛྲ་ཏིཥྛ་བཛྲ། །  ། ། ༈རྒྱལ་པོ་བྱམས་པའི་སྟོབས་ཀྱི་སྐུ་ཐང་ལ།  ཐང་ཀའི་འདབས་ལ།  ཨོཾ་སྭསྟི།  རྟག་ཏུ་བྱམས་པ་རྣམ་གསུམ་གྱིས།  ། འགྲོ་ཀུན་སྐྱོང་བའི་ཐུགས་རྗེ་ཅན།  ། རྒྱལ་སྲས་བྱམས་པའི་སྟོབས་དེ་ལ།  ། ཕྱག་འཚལ་མཆོད་ཅིང་སྐྱབས་སུ་མཆི།  ། རྒྱབ་ལ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཨོཾ་ཡེ་དྷརྨཱ་ཧེ་ཏུ་པྲ་བྷ་ཝཱ་ཧེ་ཏུནྟི་ཥཱནྟ་ཐཱ་ག་ཏོ་ཧྱ་བ་དཏ།  ཏེ་ཥཱནྩ་ཡོ་ནི་རོ་དྷ་ཨེ་ཝཾ་བ་དཱི་མ་ཧཱ་ཤྲ་མ་ཎཿཡེ་སྭཱ་ཧཱ།  རྙེད་པར་དཀའ་ལ་འཇིག་པར་སླ་བ་དང་།  ། ཆོག་པའི་བདེ་མེད་རབ་ཏུ་ཞི་མེད་པའི།  ། སྲིད་པའི་ལོངས་སྤྱོད་བདེ་བ་ང་མི་འདོད།  ། ལྷ་དབང་དཔལ་ཡང་འདོད་པ་མ་ཡིན་ན།  ། དེ་ལས་གཞན་པ་སྨོས་ཀྱང་ཅི་ཞིག་དགོས།  ། བདག་གི་སྡུག་བསྔལ་ཟད་པ་ཙམ་གྱི་ཕྱིར།  ། ང་ཡི་ཡིད་ནི་མགུ་བར་འགྱུར་མ་ཡིན།  ། སྡུག་བསྔལ་མི་ཟད་ནད་ཀྱིས་ཉེན་པ་ཡི།  ། ལུས་ཅན་མགོན་མེད་འདི་རྣམས་ངས་བལྟས་ནས།  ། བསོད་ནམས་འདིས་ནི་ཐམས་ཅད་གཟིགས་པ་ཡི།  ། གོ་འཕང་ཐོབ་ཅིང་སྐྱོན་གྱི་དགྲ་བཏུལ་ནས།  ། རྒ་དང་ན་དང་འཆི་བའི་རླབས་འཁྲུགས་པའི།  ། སྲིད་པའི་མཚོ་ལས་སྐྱེ་བོ་འདོན་པར་འདོད།  ། ད་ནི་དེ་ལ་དགའ་བར་ཤེས་བྱས་ནས།  ། སྲོག་གཅོད་ཁྱོད་ཀྱིས་དུག་བཞིན་སྤང་བར་བྱོས།  ། གཞན་ནོར་ཆུང་མ་དག་ལ་ཆགས་པ་དང་།  ། བརྫུན་དུ་སྨྲ་དང་ཆང་གི་སྡིག་པ་སྤོངས།  ། སརྦ་སཏྭ་ཨདྨ་ནཱཾ་ནིརྱ་ཏ་ཡ་མི།  བོ་དྷི་ཙིཏྟ་པྲ་ཡཙྪ།  སརྦ་ཀརྨ་སུ་ཙ་མེ་ཙི་ཏྟཾ་ཤྲཱི་ཡཾ་ཀུ་རུ་ཡེ་སྭཱ་ཧཱ།  ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ།  ཏིཥྛ་བཛྲ། །  ། ། ༈སྟག་མོ་ལུས་སྦྱིན་སྐུ་ཐང་ལ།  མདུན་དུ།  ཨོཾ་སྭསྟི།  རླབས་ཆེན་སྤྱོད་པ་རྒྱ་མཚོ་དང་།  ། ཁྱད་པར་སྦྱིན་ལ་རྩལ་འདོན་པའི།  ། སེམས་དཔའ་ཆེན་པོར་གསོལ་བ་འདེབས།  ། བདག་ཀྱང་ཁྱོད་དང་མཚུངས་པར་ཤོག། སྦྱིན་པ་ཚུལ་ཁྲིམས་བཟོད་བརྩོན་འགྲུས།  ། བསམ་གཏན་ཤེས་རབ་ཕྱིན་སྤྱོད་ཀུན།  ། རྒྱལ་གསུང་མ་ལུས་སྤུངས་བསྡོམས་ནས།  ། དུས་ཀུན་བསམ་སྦྱོར་སྦྱོང་བར་ཤོག། སྐུ་རྒྱབ་ལ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  ཨོཾ་སརྦ་བིདྱཱ་སྭཱ་ཧཱ།  འཇིག་རྟེན་ཕན་བརྩོན་རྣམས་ལ་བསྟན་པ་དང་།  ། བརྩོན་འགྲུས་ཞན་པ་སྤྲོ་བ་བསྐྱེད་པ་དང་།  ། གཏོང་ཕོད་རྣམས་ནི་དགའ་བ་བསྐྱེད་པ་དང་།  ། སྐྱེ་བོ་དམ་པའི་ཡིད་ནི་དྲང་བ་དང་།  ། བདུད་ཀྱི་སྡེ་ཆེན་སྤ་ནི་བཀོང་བ་དང་།  ། སངས་རྒྱས་ཡོན་ཏན་( ༡༨༡ )དགའ་བ་དང་བ་དང་།  ། བདག་གི་དོན་བརྩོན་ངོ་ཚ་བསྐྱེད་པ་དང་།  ། འཇུངས་དང་འདོད་ཆེན་ཅན་ཡང་ངོ་ཚ་བསྐྱེད།  ། ཐེག་པ་མཆོག་ལ་བརྩོན་པ་དད་བསྐྱེད་ཅིང་།  ། གཏོང་བས་སྙེམས་པ་ངོ་མཚར་བསྐྱེད་པ་དང་།  ། གཏོང་ལ་དགའ་བ་རྗེས་སུ་ཡི་རང་རྣམས།  ། མཐོ་རིས་ལམ་ཆེན་རྣམ་པར་སྦྱང་ཕྱིར་རོ།  ། ལུས་ཙམ་གྱིས་ཀྱང་གཞན་ལ་ཕན་ཐོགས་པར།  ། ནམ་ཞིག་འགྱུར་ཞེས་བདག་གིས་གང་བསམས་པའི།  ། སྨོན་ལམ་དེ་ནི་འབྲས་བུ་ཡོད་པར་བྱ།  ། བྱང་ཆུབ་མཆོག་ཀྱང་རབ་ཏུ་ཉེ་བར་བྱ།  ། འགྲན་ཕྱིར་མ་ཡིན་གྲགས་པ་འདོད་ཕྱིར་མིན།  ། མཐོ་རིས་འདོད་དང་རྒྱལ་སྲིད་བསྒྲུབ་ཕྱིར་མིན།  ། བདག་གི་བདེ་བ་མཆོག་ཐོབ་ཕྱིར་མིན་གྱི།  ། གཞན་དོན་བསྒྲུབ་ཕྱིར་བདག་ནི་འདི་རྩོམ་མོ།  ། དེ་བས་བདག་ནི་འདི་ཡིས་དུས་གཅིག་ཏུ།  ། འཇིག་རྟེན་དག་ལ་སྡུག་བསྔལ་བདེ་འབྱུང་བ།  ། བསལ་ཞིང་སྒྲུབ་པ་རྟག་ཏུ་ནུས་གྱུར་ཅིག། ཉི་མས་མུན་བསལ་སྣང་འབྱུང་ནུས་བཞིན་ནོ།  ། མཐོང་ཞིང་ཐོས་བསམ་རྗེས་སུ་དྲན་ཡང་རུང་།  ། རེག་གམ་གཏམ་དུ་བརྗོད་པར་གྱུར་ཀྱང་རུང་།  ། རྣམ་པ་ཀུན་ཏུ་འགྲོ་ལ་ཕན་པ་ནི།  ། བདེ་དང་ལྡན་པ་རྟག་ཏུ་བྱེད་གྱུར་ཅིག།  ། ། ༈བུ་སྟོན་རིན་པོ་ཆེའི་སྐུ་ཐང་མདུན་ལ།  ཨོཾ་སྭསྟི།  བརྩེ་བས་སྤྱོད་པའི་རླབས་ཆེན་སྤྱོད་པ་ཡིས།  ། བདུད་རྩིའི་གོ་འཕང་སྔོན་ནས་བརྙེས་གྱུར་ཀྱང་།  ། མ་བྱོན་སངས་རྒྱས་གསུམ་པར་ལུང་བསྟན་པ།  ། མཁས་མཆོག་བུ་སྟོན་ཞབས་ལ་ཕྱག་འཚལ་ལོ།  ། ཀུན་མཁྱེན་བུ་སྟོན་སྐུ་ཆོས་གླེགས་བུ་ལ།  ། ཀུན་མཁྱེན་སློབ་མས་ཀུན་མཁྱེན་སྐུ་བཞེངས་པ།  ། ཀུན་མཁྱེན་ཆོས་རྗེར་དད་པས་སླར་ཡང་གསོས།  ། ཀུན་མཁྱེན་ཉིད་ཀྱིས་ཐུགས་རྗེས་གཟུང་དུ་གསོལ།  ། ཤུ་བྷཾ། །  ། ། ༈བདེན་བཞི་བཀོད་པའི་ཐང་ཀ་ལ།   སྐུ་ཐང་སྟོད་ཀྱི་ལམ་བདེན་མཚོན་བྱེད་ལ་སངས་རྒྱས་སྐུ་འདྲའི་གཡས་སུ།  སྡིག་པ་ཅི་ཡང་མི་བྱ་ཞིང་།  ། དགེ་བ་ཕུན་སུམ་ཚོགས་པར་སྤྱོད།  ། རང་གི་སེམས་ནི་ཡོངས་སུ་གདུལ།  ། འདི་ནི་སངས་རྒྱས་བསྟན་པ་ཡིན།  ༈། གཡོན་དུ་འགོག་བདེན་མཚོན་བྱེད་ལ།   ཐར་པ་གཟུགས་སུ་ཡོད་མ་ཡིན།  ། རང་སེམས་སྐྱེ་མེད་ཆོས་ཀྱི་དབྱིངས།  ། གློ་བུར་དྲི་མས་གོས་པ་རྣམས།  ། རིམ་གྱིས་དག་པ་མཐར་ཕྱིར་པའོ།  ། སྨད་དུ་བདེན་པ་བཞིའི་གཟུགས་ཀྱི་དོན་བཤད་པ་ལ།  བླ་མ་མཁྱེན།  འཁོར་རྩ་བདག་འཛིན་འགོང་པོ་སྟེ།  ། འདི་ལས་ཆགས་སྡང་རྨོངས་པ་བྱུང་།  ། ལས་ཉོན་ཆུ་བོ་ཐུགས་ཆེས་པས།  ། བདག་ཅག་སྲིད་པའི་རྒྱ་མཚོར་ཁྱེར།  ། མི་རྟག་འཆི་བའི་ཆུ་སྲིན་གྱིས།  ། རྣམ་པ་ཀུན་ནས་ཀུན་ཏུ་ཟོས།  ། སྐྱེ་འཆིའི་སྡུག་བསྔལ་རླབས་ཕྲེང་གཡོས།  ། འགོང་པོ་སྔར་བཞིན་འཁྲུགས་ལ་ལྟོས།  ། གཉེན་པོ་དཀོན་མཆོག་གསུམ་བསྟེན་ནས།  ། ཧཱུཾ་དུ་དྲིལ་བའི་སྟོབས་ལྔ་ཡིས།  ། ས་ལམ་གོང་ནས་གོང་དུ་སྤེལ།  ། སྐྱེ་མེད་བྱང་ཆུབ་ནམ་ཞིག་འཐོབ།  ། བདེན་པ་བཞིའི་རྣམ་པ་( ༡༨༢ )མྱུར་དུ་རྟོགས་པའི་ཕྱིར་བཀོད་པ་ཡིན་པས་གཟིགས་ཏེ་དགོངས་ཤིག། ཤུ་བྷཾ། རྒྱབ་ཏུ་ཨོཾ་ཨཱཿཧཱུཾ།  ཨོཾ་མུ་ནི་མུ་ནི་མ་ཧཱ་མུ་ནི་ཤཱཀྱ་མུ་ནི་ཡེ་སྭཱ་ཧཱ།  འདི་ལྟར་བྲིས་པའི་དགེ་བ་དང་།  ། མཆོག་གསུམ་དམ་པའི་བྱིན་རླབས་གཟི།  ། རྟེན་ཅིང་འབྲེལ་འབྱུང་བདེན་པའི་མཐུ།  ། གཅིག་ཏུ་འདྲེས་པའི་ཟླ་འོད་ཀྱིས།  ། འདི་ཉིད་མཐོང་ཐོས་དྲན་གྱུར་པའི།  ། སྐྱེ་འགྲོ་ཐམས་ཅད་བློ་མུན་ཞི།  ། བདེན་བཞིའི་མ་ལུས་མངོན་སུམ་རྟོགས།  ། མྱུར་དུ་བླ་མེད་བྱང་ཆུབ་ཤོག། ཚུལ་འདིས་བློ་བཟང་གྲགས་པ་ཡི།  ། ཡོངས་རྫོགས་བསྟན་པ་དར་ཞིང་རྒྱས།  ། ས་སྟེང་གང་བའི་དམ་པ་ཡིས།  ། ཀུན་ཏུ་བཤད་སྒྲུབ་སྤེལ་གྱུར་ཅིག། ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། །  ། ། ༈ནང་རྟེན་གྱི་མགོན་པོ་ཕྱག་དྲུག་པའི་ཐང་སྐུའི་རྒྱབ་ཡིག་ཏུ།  ཨོཾ་སྭསྟི།  འོག